b'\n_START_ARTICLE_\nRubelj\n_START_PARAGRAPH_\nR\xc3\xbabelj (rusko \xd1\x80\xd1\x83\xd0\xb1\xd0\xbb\xd1\x8c) je uradna denarna valuta Ruske federacije in Belorusije, bil pa je tudi denarna enota Sovjetske zveze. 1 rubelj sestavlja 100 kopejk (\xd0\xba\xd0\xbe\xd0\xbf\xd0\xb5\xd0\xb9\xd0\xba\xd0\xb0). V letu 2005 se je te\xc4\x8daj ruskega rublja gibal okoli 7,16 tolarjev za 1 rubelj.\n_START_SECTION_\nZgodovina\n_START_PARAGRAPH_\nV 13. stoletju se je v Novgorodu skupaj z imenom grivna za\xc4\x8delo uporabljati tudi poimenovanje za denar rubelj. To poimenovanje so za\xc4\x8deli uporabljati za novgorodsko grivno, srebrn kovanec v obliki 14 - 20 cm dolge palice, ki je na hrbtni strani imel nekaj zarez in je tehtal pribli\xc5\xbeno 200g. Prvi\xc4\x8d je v pisnih virih rubelj omenjen konec 13. stoletja v dokumentih Velikega Novgoroda (1281 - 1299)._NEWLINE_Dolgo \xc4\x8dasa je prevladovalo mnenje, da beseda rubelj izhaja iz glagola \xd1\x80\xd1\x83\xd0\xb1\xd0\xb8\xd1\x82\xd1\x8c, ki pomeni sekati ali cepiti. Takratni prebivalci Novgoroda naj bi s tem, ko so grivno razcepili na dvoje, dobili rublje, rublje pa razcepili \xc5\xa1e na dvoje in dobili poltine \xe2\x80\x93 \xc5\xa1lo naj bi torej za neke vrste drobi\xc5\xbe._NEWLINE_Nova teorija pa je nastala po tem, ko so znanstveno dokazali, da sta srebrna grivna in srebrni rubelj imela enako te\xc5\xbeo. Rubelj naj bi dobil ime po na\xc4\x8dinu izdelovanja. Pri izdelovanju kovancev so vro\xc4\x8de srebro vlivali v kalup, ki je bil sestavljen iz dveh delov. Na novgorodskih kovancih je razlo\xc4\x8dno viden \xc5\xa1iv ob straneh. Koren besede rubelj \xe2\x80\x93 rub naj bi pomenil rob, obrobek, kar pomeni, da je rubelj v tistih \xc4\x8dasih po vsej verjetnosti pomenil palico z robom ali \xc5\xa1ivom._NEWLINE_Rubelj se je mo\xc4\x8dno raz\xc5\xa1iril: pojavil se je moskovski rubelj, ki je bil enake oblike kot novgorodski, kasneje pa \xc5\xa1e litovski rubelj, ki je ravno tako imel obliko palice._NEWLINE_V 15. stoletju je rubelj dokon\xc4\x8dno izrinil grivno in postal edina pla\xc4\x8dilna enota v stari Rusiji.'